Air Chefs kyk na afleggings | Netwerk24
Air Chefs kyk na afleggings
Deur Lameez Omarjee, Fin24 12 Junie 2018 08:33
Air Chefs onderhandel met vakbonde oor moontlike afleggings.
Air Chefs, die Suid-Afrikaanse Lugdiens (SAL) se afdeling verantwoordelik vir spyseniering, het met vakbonde oor moontlike afleggings begin onderhandel.
Tlali Tlali, SAL-woordvoerder, bevestig in ’n geskrewe antwoord op vrae deur Fin24 dat Air Chefs ’n art. 189-proses volgens die Arbeidswet van stapel gestuur het.
’n Werkgewer wat dit oorweeg om werknemers af te lê moet ingevolge die wet só ’n proses voltooi.
Tlali sê Air Chefs het nog nie besluit hoeveel werknemers hy gaan aflê nie.
Hy sê die onderhandelinge met vakbonde sal belanghebbendes toelaat om ander opsies te ondersoek as om werkers af te lê.
“Afleggings is die laaste uitweg,” sê hy.
Die National Union of Metalworkers of South Africa (Numsa) sê in ’n verklaring Air Chefs beplan om 118 van sy 1 200 werknemers af te lê.
Numsa wil hê die afleggings moet binne die SAL gemaak word.
“Ons lede eis dat alle herstrukturering op groepvlak moet gebeur en nie gedesentraliseer word nie.”
Volgens Tlali word “werknemermarges” by die SAL as deel van sy omkeerstrategie hersien.
Vuyani Jarana, uitvoerende hoof van die SAL, het onlangs aan die parlement se oorsigtelike komitee oor finansies gesê hy probeer om werkers na ander lugdienste te skuif om die uitwerking van herstrukturering te verminder.
“Ons is bekommerd oor die lugdiens, sy werknemers en sy terugkeer na ’n positiewe finansiële prestasie,” sê Tlali.
Die lugdiens het R21,7 miljard oor drie jaar nodig om sy skuld te betaal.
R9,2 miljard hiervan is om historiese skuld en R12,5 miljard om bedryfskapitaal te betaal.
“Ons moet die omkeerstrategie toepas om weer ’n positiewe finansiële prestasie te lewer.”
Die kommissie vir versoening, bemiddeling en arbitrasie sal op 19 Junie ’n vergadering tussen Air Chefs en vakbonde fasiliteer.
Meer oor: Suid-Afrikaanse Lugdiens (Sal) | Tlali Tlali | Vuyani Jarana